Page:Poetical Remains.pdf/191

Rh

Æquam memento rebus in arduis Servare mentem, non secus in bonis Ab insolenti temperatam Lætitia; moriture Delli, Seu mœstus omni tempore vixeris, Seu te in remoto gramine per dies Festos reclinatum beâris Interiore notâ Falerni. Qua pinus ingens, albaque populus, Umbram hospitalem consociare amant Ramis, et obliquo laborat Lympha fugax trepidare rivo; Huc vina, et unguenta, et nimium brevis Flores amœnos ferre jube rosæ, Dum res, et ætas, et sororum Fila trium patiuntur atra.